# TIEDOTE

9.10.2014

**UUSI ENNAKKOVARAUSPALVELU VAALIMAAN RAJA-ASEMALLE**  
***Rajaliikenteen ennakkovarauspalvelu mahdollistaa ajan varaamisen rajatarkastukseen etukäteen vaikka kotisohvalta käsin***

**Vaalimaan raja-asemalla kokeillaan Venäjälle suuntautuvassa henkilö- ja tavaraliikenteessä uutta ennakkovarauspalvelua. Vaalimaan raja-asemalla kaikille kuljettajille pakollinen palvelu otetaan käyttöön joulukuun alussa. Lisätietoja palvelusta löytyy osoitteesta** [**www.evpa.fi**](http://www.evpa.fi/)

Venäjälle autoilevat kohtaavat yhä ajoittain autojonon ennen Vaalimaan rajatarkastusta. *Rajaliikenteen ennakkovarauspalvelu* -kokeiluhanke tähtää tehokkaampiin käytäntöihin ja toimintamalleihin, joiden avulla säästetään autoilijoiden aikaa, kun ennakkovarauksen voi tehdä sähköisesti ja välttyä jonoilta.

”Ennakkovarauspalvelu perustuu yksinkertaiseen toimintamalliin: Suunnittele – varaa – aja:Suunnittele ajankohta, jolloin haluat saapua rajatarkastukseen.Varaaaika internetin kautta, asiointipisteessä tai puhelimitse. Aja rajatarkastukseen omalla rajanylitysvuorollasi,” kiteyttää projektipäällikkö **Jyrki Järvinen** Kaakkois-Suomen ELY-keskuksesta.  
 **Uusi ennakkovarauspalvelu palkittu kansainvälisesti**  
Ennakkovarauspalvelulla testataan, miten varauspalvelu voisi loiventaa ruuhkahuippuja tulevaisuudessa. Pidemmän aikavälin tavoitteena on sujuvoittaa liikennettä ja lisätä liikenneturvallisuutta liikennemääriä tasoittamalla. Tuleviin muutoksiin voi nyt jo tutustua osoitteessa: [www.evpa.fi](http://www.evpa.fi)

Vaalimaalla käyttöön otettava ennakkovarauspalvelu on voittanut lukuisia kansainvälisiä palkintoja, kuten World Summit Award 2013, Baltic Assembly Innovation Prize 2013 sekä Estonian Best e-service in e-government category 2013.  
  
**Osa Suomen älyliikenteen strategiaa**  
Ennakkovarauspalvelu toimii vain ylitettäessä raja Vaalimaalta Suomesta Venäjälle ja palvelu on käyttäjille ilmainen.*Rajaliikenteen ennakkovarauspalvelu* on osa Suomen älyliikenteen strategiaa. Palvelun tilaaja on Kaakkois-Suomen ELY-keskus, ja tietokannan omistaa Liikennevirasto. Palvelun tarjoajana toimii GoSwift. Näiden lisäksi hankkeessa ovat mukana Tulli, rajavartiolaitos sekä liikenne- ja viestintäministeriö. Hankkeen edistämisessä tehdään yhteistyötä myös Venäjän rajaviranomaisten kanssa.

**Lisätietoja:**

Jyrki Järvinen   
Projektipäällikkö    
Kaakkois-Suomen ELY-keskus   
Puh. +358 295 029 171   
[jyrki.jarvinen@ely-keskus.fi](mailto:jyrki.jarvinen@ely-keskus.fi)  
[www.evpa.fi](http://www.evpa.fi)